Line Henriette Holten (Kristelig Folkeparti), 2010-06-18:
Utsettelsen av fullskala CO2-fangst på Mongstad er en viktig sak for Norges troverdighet i klima- og miljøpolitikken. Enda viktigere er Mongstad for den store verdensdugnaden med tanke på klimaet vårt. Saken har også vist seg å være alvorlig for forholdet mellom storting og regjering. Jeg vil redegjøre for Kristelig Folkepartis oppfatning av de faktiske forhold i saken. Staten og Statoil inngikk i 2006 en gjennomføringsavtale om CO2-håndtering på Mongstad. Sammen med utslippstillatelsen danner denne «utgangspunkt for bygging av fangstanlegget for CO2 på Mongstad», for å bruke regjeringens egne ord til Stortinget. I 2007 ble gjennomføringsavtalen og utslippstillatelsen lagt fram for Stortinget til behandling. Regjeringen redegjorde i detalj for planene om fullskala CO2-fangst på Mongstad. Investeringsbeslutningen skulle tas i 2012, og fullskala CO2-fangst skulle være på plass innen utløpet av 2014. I mai i år kunngjorde olje- og energiministeren at fullskala CO2-fangst på Mongstad var utsatt på ubestemt tid. I revidert nasjonalbudsjett skriver regjeringen at beslutningen ble tatt i april i år, etter at Gassnova i mars hadde andre nye anbefalinger om framdrift. Energi- og miljøkomiteen har i sitt arbeid med saken bedt departementet om å få oversendt Gassnovas rapporter som regjeringen mottok i løpet av 2009. For ordens skyld: Gassnova SF er statens utførende selskap for gjennomføring av CO2-fangst og lagring på Mongstad. Gassnova er ikke noe hvilket som helst organ. Det er gjennomføringsorganet for regjeringens månelanding. Komiteen har fått tre av fem rapporter, to av dem i sterkt sladdede versjoner. Departementet har begrunnet sladdingen med hensynet til taushetsplikt og framtidige forhandlingsposisjoner. Men hva avslører sladdene? Jo, at olje- og energiministeren i juni 2009 og i november 2009 mottok sterke faglige motforestillinger mot gjennomføring og den planlagte framdriften av prosjektet. I juni 2009 varslet Gassnova om en tredobling av kostnadene, halv rensing av kraftvarmeverket innen 2015 og helserisiko ved bruk av aminer til CO2-rensing. I november 2009 anbefalte Gassnova en framdrift som innebar ferdigstilling av CO2-fangst ved én turbin på kraftvarmeverket innen tredje kvartal 2015, altså halv rensing innen utløpet av 2015. Dette er brudd på kravene i utslippstillatelsen om fullskala rensing i løpet av 2014. Burde ikke Stortinget som bevilgende myndighet være kjent med Gassnovas anbefalinger? En dag etter at komiteen hadde avgitt innstillingen, fikk vi de to samme rapportene med mindre sladder. Og hva skjulte seg bak de sladdene som var fjernet? Jo, at Gassnova i juni 2009 advarte om ett–fem års utsettelse, at Gassnova i november 2009 anbefalte fullskala rensing av kraftvarmeverket først i 2016/2017. På onsdag fikk komiteen samkjøringsrapporten. I dag er den offentlig. Men statsråden fikk denne 16. april 2009, lenge før valget og lenge før den store Mongstad-debatten her i fjor. Her framgår det tydelig at det ikke går å komme i mål til 2014. Vi kommer med halv rensing i løpet av 2015–2016. Representantene Sund, Sande og Valen i komiteen har vist til merknaden i TCM-innstillingen fra i fjor. Kjære medrepresentanter, jeg kjenner denne merknaden, for jeg har skrevet denne merknaden. Denne merknaden var skrevet med min hånd. Kristelig Folkeparti tok opp dette fordi ordføreren i Lindås var opptatt av det. Vår representant, Laila Dåvøy, stilte spørsmål. Men ingen fortalte om den kunnskapen regjeringen satt med fra 16. april 2009, da dette prosjektet i samkjøringsrapporten ble omtalt som et HMS-prosjekt på grunn av aminprosjektet.